钦定古今图书集成/明伦汇编/氏族典/第258卷 > 王诞
## 钦定古今图书集成/明伦汇编/氏族典/第258卷 > 王诞

按《宋书王诞传》，“诞字茂世，琅邪临沂人，太保弘从兄
也。祖恬，中军将军。父混，太常。诞少有才藻，袭爵雉乡
侯，拜秘书郎，琅邪王文学，中军功曹。隆安四年，会稽
王世子元显开后军府，又以诞补功曹。寻除尚书吏
部郎，仍为后军长史，领庐江太守，加镇蛮护军，转龙
骧将军、琅邪内史，随府转骠骑长史。桓元得志，徙诞”
广州刺史、员外散骑常侍。未拜，高祖请为太尉谘议
参军，转长史，高祖甚委仗之。北伐广固，领齐郡太守。
七年，以诞为吴国内史，母忧去职。高祖征刘毅，起为
辅国将军，诞固辞军号，墨绖从行。时诸葛长民行太
尉留府事，心不自安，高祖甚虑之。毅既平，诞求先下，
高祖曰：“长民似有自疑心，卿讵宜便去？”诞曰：“长民知
我，蒙公垂盼，今轻身单下，必当以为无虞，乃可以少
安其意。”高祖笑曰：“卿勇过贲、育矣。”于是先还。九年卒，
时年三十九。以南北从征，追封作唐县五等侯。